2 ‘gevaarlike’ ontsnaptes weer in Oos-Kaap vasgetrek | Netwerk24
Deur Cara-Lee Dorfling 24 Mei 2019 17:36
Terwyl die polisie Donderdagaand die net stywer gespan het om Aviwe Nkwalase (29) en Sizwe Mhlana (33), het hulle weer probeer vlug, maar hulle is in ’n nabygeleë openbare speelpark deur die polisie aangekeer.
Sizwe Mhlana is weer in hegtenis geneem. Foto: Verskaf
’n Beampte van korrektiewe dienste het toe hy gevangenes die middag van 7 Mei in hul selle toegesluit het, opgelet Nkwalase, Mhlana en Andisa Vas was nie in hul selle nie.
Dit is nog onbekend hoe hulle ontsnap het.
Die polisie het meer as twee weke later inligting gekry dat Mhlana en Nkwalase tussen die woonbuurte Zwelitsha en Sweetwaters in King William’s Town rondbeweeg.
Donderdag omstreeks 19:45 het die polisie die twee ontsnaptes by ’n verkeerslig in Zwelitsha sien staan en inbeweeg.
Brig. Tembinkosi Kinana, woordvoerder van die Oos-Kaapse polisiekommissaris, sê die hulle het probeer weghardloop toe hulle besef die polisie is besig om hulle te omsingel, maar is oomblikke later in hegtenis geneem.
Aviwe Nkwalase is ook weer aangekeer. Foto: Verskaf
Mhlana, wat tien jaar weens roof uitdien, en Nkwalase, wat 16 jaar weens roof met verswarende omstandighede uitdien, sal Maandag in die landdroshof in Middledrift verskyn op aanklagte wat verband hou met die ontsnapping uit wettige aanhouding.
Kinana sê dit is nog nie duidelik waar die twee gebly het terwyl hulle op die vlug was, of wat hulle in dié tyd gedoen het nie.
“ ’n Ondersoek duur voort om vas stel of hulle enige ander misdade gepleeg het terwyl hulle buite die tronk was.”
Die soektog na Vas, wat 12 jaar weens poging tot moord, asook roof, uitdien, duur voort.
Kinana het weer eens die gemeenskap gewaarsku om Vas nie self te probeer aankeer nie aangesien hy moontlik gewapen kan wees.
Die polisie is steeds op soek na Andisa Vas, wat uit die Middledrift-gevangenis ontsnap het. Foto: Verskaf
Lt.genl. Liziwe Ntshinga, Oos-Kaapse polisiekommissaris, het die deurbraak verwelkom en die polisie aangemoedig om Vas spoedig op te spoor.
Ntshinga het ook haar kommer uitgespreek oor gevonniste misdadigers wat weer in die posisie kom om misdaad te pleeg. “Sulke ontsnaptes het die potensiaal om die slagoffers van hul misdade te traumatiseer.”
Die polisie vra enigiemand met inligting om die Stop Misdaadnommer 08600 10111 te bel.
Meer oor: Oos-Kaap | Inhegtegisname | Polisie-Soektog